АҞӘА, ԥхынгәы 16 – Sputnik. Атәылаҟны ачымазараҿкы COVID-19 ззышьақәырӷәӷәоу рхыԥхьаӡара аизҳара иахҟьаны Аԥсны амедицинатә еилазаара иамоу амчқәа зегьы еиднакылоит, абри атәы РИА Новости иазеиҭеиҳәеит агәабзиарахьчара аминистр Едуард Быҭәба.
Иара иажәақәа рыла, иахьазы атәыла ахәшәтәырҭақәа ирҭоуп 293-ҩык.
"Аепидемиологиатә ҭагылазаашьа уадаҩуп, уи аҽышьҭнахит. Зынӡа ахәшәтәырҭақәа ирҭоуп 293-ҩык. Аковид аԥырҟәҟәааразы ҳмедицинатә еилазаара иамоу амчқәа зегьы еиднакылоит", - иҳәеит аминистр.
Агәабзиарахьчара аминистр иажәақәа рыла, абыржәтәи аамҭазы Гәдоуҭатәи араионтә хәшәтәырҭа хадаҿы ишьҭоуп 165-ҩык, Аҟәатәи аинфекциатә хәшәтәырҭаҿы ирхәшәтәуеит акоронавирус зцәа иалоу 45-ҩык.
Быҭәба иара убас иазгәеиҭеит, ахәшәтәырҭақәа ирыдҵаало аԥсшьаҩцәа рхыԥхьаӡара ишазҳауа. Аԥсны агәабзиарахьчара аминистрреи Краснодартәи атәылаҿацә агәабзиарахьчара аминистрреи реиқәшаҳаҭрала, арҭ апациентцәа рыхәшәтәразы Урыстәылаҟа рышьҭразы аҭагылазаашьа аԥырҵеит.
Ԥхынгәы 5 рзы Аԥсны амч роуит аԥкрақәа: ачарақәеи, агәырӷьаратәи аныҳәатәи усмҩаԥгатәқәеи, аиныхрақәеи, ауаа рацәа злахәу егьырҭ аусмҩаԥгатәқәеи иарку ауаажәларратә крыфара-чара ахыбрақәа рҿы рымҩаԥгара ҟалом.
Ԥхынгәы 12 инаркны иаркуп акультуратә усбарҭақәа.
Аԥсны агәабзиарахьчара аминистр Едуард Быҭәба ахада идигалеит акоронавирус аҿагыларазы аԥкрақәа иҵегьы ирӷәӷәазарц.
Иара убас шәаԥхьар ҟалоит:
-
"Иаҳҳәо шәшәырҳа!": Аԥсны агәабзиарахьчара аминистр ажәлар рахь ааԥхьара ҟаиҵеит